**Informasjon om høringsinnspill til kommuneplanen**

**Fristen for høringsinnspill til kommuneplanens arealdel, kraftkrevende industri på Bøylestad er 10.sept. Driftsstyret på Bøylestad og Bøylefoss er godt i gang med sitt høringsinnspill og det samme er Misjonsforeningen.**

**Vi håper at flere av dere som bor på Bøylestad og Bøylefoss og dere som bor nedover langs Bøylestadveien mot Blakstad, vil ta dere tid til å skrive høringsinnspill. Alle kan gjøre det og dere trenger IKKE å skrive langt. Skriv gjerne kort om noe som opptar deg i denne saken. Jo flere som skriver, jo tydeligere blir motstanden!**

**Vi legger også ved en rekkefølgebestemmelse for vei skrevet av Arendals Fossekompani 30.mai. Fossekompaniet tydeliggjør i dette skrivet at de ønsker å bruke eksisterende vei inntil de har fått på plass 250 ansatte i Energiparken. Hvis de senere velger å utvide Bøylestadveien (FV 3718) er det fort snakk om en totalbredde på 25 – 30 m (inklusiv veibane, veiskulder, grøfter, skjæringer og sikkerhetssoner).**

**I saksframlegget til kommunestyremøtet 16.juni kan man lese følgende:**

*«Man kunne gjort seg uavhengig av andre kommuner ved å velge en veiforbindelse mot fv. 42. Deler av fv. 3718 kunne utbedres, men strekningen forbi Ravneberget der veien ligger klemt mellom jernbanelinjen og fjellvegg ansees som utfordrende å utvide. Et alternativ er å anlegge en eller annen veiføring opp Hurveheia og sammensveising med ny adkomstvei til Gullknapp til den møtes fv. 42 ved Mårvann. (2 felt og midtstripe). Den må også kunne godkjennes til klasse 2 for frakt av farlig gods (gass)».*

**Konsekvensutredningen har følgende områder som man kan velge å skrive om:** *Naturmangfold, landskap, kulturminner, friluftsliv, trafikk, forurensning, vann, barn og unges oppvekstvilkår, klimagassutslipp, vei og trafikk.*

**Konsekvensutredningen og planbeskrivelsen til kommuneplanen ligger tilgjengelig på hjemmesida til Froland kommune (kommuneplan, ny arealdel 2021-2033) og på hjemmesida til Driftsstyret for Bøylestad og Bøylefoss (dokumenter og informasjon).**

[https://www.froland.kommune.no](https://www.froland.kommune.no/politikk-og-administrasjon/politikk/politisk-motekalender-saksdokumenter/#se:mote/moteid:351714/utvalgid:204563)

<https://www.boylestad-og-boylefoss.com>

**Dere trenger ikke å lese gjennom disse lange dokumentene for å skrive innspill.**

**Skriv med hjertet og få gjerne frem følelsene. Hiv dere utpå og si deres mening! Kort, eller langt spiller ingen rolle. Jo flere som skriver, jo bedre er det!**

**Høringsinnspillene sendes til: Froland kommune, Teknisk virksomhet, Frolandsveien 995, 4820 Froland eller til:** [post@froland.kommune.no](mailto:post@froland.kommune.no)

**La oss fortsatt stå samlet i den viktige innspurten!**

**Hilsen Driftsstyret på Bøylestad og Bøylefoss**

Odd Egil Tjøstheim, Ragnar Bøylestad, Solveig Bygdås, Kai Sveinungsen og Kirsten Henningsen